elliptisk funksjon
Store norske leksikon,Realfag,Matematikk,Matematisk analyse
Elliptisk funksjon er en matematisk funksjon som er dobbeltperiodisk og meromorf, det vil si en meromorf funksjon som har to perioder med imaginært forhold.
Opprinnelig kom man til elliptiske funksjoner ved å studere de omvendte funksjonene av elliptiske integraler. Det var Niels Henrik Abel og Carl Gustav Jacob Jacobi som på den måten fant frem til de mange merkelige og interessante egenskaper de elliptiske funksjonene har. Det er nå mest vanlig å følge en fremstillingsmåte av Karl Weierstrass i teorien for elliptiske funksjoner.De elliptiske funksjonene har mange viktige anvendelser, både i matematikken selv og i dens anvendelser, for eksempel i mekanikken, hvor et så enkelt problem som pendelsvingninger fører til elliptiske funksjoner.